
Mārgareta Hamiltone ir dzimusi 1936. gadā, un viņu jau kopš bērnības interesēja 
matemātika. Uzsākot darba gaitas 1959. gadā, viņa institūtā MIT izstrādāja laika apstākļu 
prognozēšanas un gaisa aizsardzības programmatūru. Jāpiebilst, ka tas bija laiks, kad 
datorzinātnes un programminženierijas nozares vēl nebija izveidojušās. 


Kad kosmosa aģentūra NASA noslēdza līgumu ar institūtu MIT par vadības un navigācijas 
sistēmas izstrādi Apollo nolaišanās uz Mēness programmai, pateicoties Hamiltones 
pieredzei, viņa tika izvēlēta kļūt par vadītāju komandai, kuras uzdevums bija izstrādāt 
kosmosa kuģa lidojuma borta programmatūru komandmodulim un lunārajam modulim. 


1969. gada 20. jūlijā, kad Apollo 11 uz Mēness nolaižamais aparāts tuvojās Mēness 
virsmai, tā datorsistēmā pēkšņi radās pārslodze. Hamiltones izstrādātajos prioritāšu 
displejos astronautiem tika parādīts 1201. un 1202. brīdinājums, kas informēja NASA 
misijas vadības komandu par notiekošo un brīdināja astronautus ieslēgt tuvināšanās 
radara slēdzi pareizajā pozīcijā. Misija bija veiksmīga. Apollo 11 komanda bija pirmie 
cilvēki, kas jebkad ir izkāpuši uz Mēness, un šī programmatūra kļuva par pirmo 
programmatūru, kas nokļuvusi uz Mēness. 


Hamiltones un viņas komandas izstrādātā programmatūra bija tik uzticama, ka NASA 
tās daļas izmantoja kosmosa stacijā “Skylab” un kosmosa kuģī “Space Shuttle”. 


Hamiltone ir uzņēmuma “Hamilton Technologies” vadītāja. Izmantojot Hamiltones 
matemātisko teoriju par sistēmu un programmatūras vadību, šis uzņēmums izstrādāja 
valodu Universal Systems Language, tās preventīvo dzīves ciklu un automatizēšanu. Viņa 
kā pirmā datorzinātniece 2003. gadā par savu darbu saņēma NASA apbalvojumu par 
īpašiem sasniegumiem kosmosa izpētē (Exceptional Space Act Award), kā arī 2016. 
gadā no prezidenta Obamas rokām saņēma Prezidenta Brīvības ordeni (Presidential 
Medal of Freedom). 


MARGARETA HAMILTONE 
(MARGARET HAMILTON) 


DATORZINATNIECE 

Sallija Raida ir dzimusi Losandželosā 1951. gadā. Mācoties fiziku doktorantūrā Stenforda 
Universitātē, viņa studentu avīzē izlasīja, ka kosmosa aģentūra NASA pieņem darbā 
astronautus, turklāt pirmo reizi varēja pieteikties arī sievietes. Raida bija vieno no 8000 
pretendentiem un viena no sešām sievietēm, ko NASA izvēlējās 1978. gadā. 


Laikā, kad Raida tika apmācīta pirmajam lidojumam kosmosā, viņai kā sievietei tika 
pievērsta īpaša mediju uzmanība. Raida uzstāja, lai pret viņu attiecas tāpat kā pret 
jebkuru citu astronautu. 1983. gada 18. jūnijā viņa iekāpa kosmosa kuģī “Challenger”, 
kļūstot par pirmo amerikāņu sievieti kosmosā. Lidojuma laikā Raida, izmantojot 
kosmosa kuģa “Challenger” robotisko roku, satvēra satelītu, kas riņķoja ap Zemi. Pēc šī 
vēsturiskā lidojuma viņa bija kļuvusi par simbolu sievietes spējai pārvarēt šķēršļus un 
par iedvesmas avotu nākamajām piedzīvojumus alkstošu meiteņu paaudzēm. 


Raida vēlreiz uz “Challenger” klāja kāpa 1984. gadā, un vēlāk viņa vadīja darba grupu, 
kas uzrakstīja ietekmīgu pārskatu par Amerikas nākotni kosmosā. 1987. gadā pēc 
aiziešanas no darba kosmosa aģentūrā NASA viņa kļuva par fizikas profesori. Viņa 
rakstīja zinātniskas grāmatas jauniešiem, kā arī bija viena no uzņēmuma “Sally Ride 
Science” dibinātājiem, lai iedvesmotu studentus apgūt matemātiku un zinātni. 


Raida nomira 2012. gadā. Pēc nāves viņa saņēma Prezidenta Brīvības ordeni 
(Presidential Medal of Freedom). 


FIZIKE, ASTRONAUTE UN UZNEMEJA 


SALLIJA RAIDA 
(SALLY RIDE) 

Dzimusi 1925. gadā. 11 gadu vecumā Nensija Greisa Romana kopā ar klasesbiedriem 
izveidoja astronomijas klubu. Augstskolu viņa absolvēja pāris gadus ātrāk par saviem 
vienaudžiem un pēc tam strādāja vairākās observatorijās, pa to laiku iegūstot bakalaura 
grādu un doktora grādu astronomijā. Visu mācību laiku viņa iestājās pret uzskatu, ka 
sievietes nedrīkst būt zinātnieces. 


Vēl pirms trīsdesmitās dzimšanas dienas Romana atklāja neparastu zvaigznes AG 
Draconis emisijas spektra darbību. Pēc šo atklājumu publicēšanas viņa nodrošināja savu 
atpazīstamību astronomijas nozarē. Pēc darba Jūras izpētes laboratorijā (Naval Research 
Laboratory) viņa pieteicās darbā jaundibinātajā kosmosa aģentūrā NASA un kļuva par tās 
Kosmosa zinātnes biroja (Office of Space Science) astronomijas daļas vadītāju, kā arī par 
pirmo sievieti, kas šajā aģentūrā ieņēma vadošu amatu. 


Strādājot NASA, Romana piedalījās vairāku satelītu izstrādē un palaišanā. Plašākai 
sabiedrībai viņa ir zināma kā viena no Habla kosmiskā teleskopa izstrādes komandas 
dalībniekiem. Šis teleskops tika iedarbināts 1990. gadā. Romana nereti tiek saukta par 
“Habla māti”. 


1969. gadā Romana saņēma NASA ordeni par īpašiem zinātniskiem sasniegumiem 
(Exceptional Scientific Achievement Medal). Viņai par godu ir nosaukta NASA Nensijas 
Greisas Romanas astrofizikas tehnoloģiju stipendija (Nancy Grace Roman Technology 
Fellowship in Astrophysics), kā arī asteroīds 2516 Roman. 


ASTRONOME 


NENSIJA GREISA ROMANA 
(NANCY GRACE ROMAN) 

Meja Džemisone jau bērnībā bija ārkārtīgi zinātkāra un vēlējās visu izpētīt. Viņu interesēja viss 
— no dinozauriem un zvaigznēm līdz makšķerēšanai, ceļošanai un dejošanai, un viņas misija 
vienmēr ir bijusi zinātne, mācīšana un jaunu lietu atklāšana. 


16 gadu vecumā Džemisone iestājās Stenforda Universitātē, ko beidza ar bakalaura grādu 
ķīmijas tehnoloģijās un Āfrikas studijās. Pēc tam Kornela Universitātes Medicīnas koledžā viņa 
ieguva doktores grādu medicīnā. Kādu laiku viņa dzīvoja un strādāja par terapeiti Rietumāfrikā 
kā Apgabala Miera korpusa mediķe Sjerraleonē un Libērijā. 


Kad kosmosa aģentūra NASA 1987. gadā izsludināja pieteikšanos astronautu apmācībām, tā 
saņēma 2000 pieteikumus, un Džemisone bija viena no 15 izvēlētajiem pretendentiem. 1992. 
gada 12. septembrī viņa devās kosmosā ar kosmosa kuģi “Endeavour”, kur vairāk nekā 190 
stundas nodarbojās ar medicīniskiem eksperimentiem, zinātnēm par dzīvību un materiālu 
zinātnēm. Džemisone bija pirmā afroamerikāniete kosmosā. Viņa nolidoja gandrīz piecus 
miljonus kilometru. 


Džemisone nodibināja starptautisku zinātnes nometni 12–16 gadus veciem bērniem, divus 
tehnoloģiju uzņēmumus, kā arī bija vides studiju profesore. Šobrīd Džemisone vada aģentūru 
“100 Year Starship” — starptautisku iniciatīvu, kas paplašina kosmosa izpētes robežas, lai pēc 
100 gadiem nodrošinātu starpzvaigžņu ceļojumus. 


Džemisone ir saņēmusi daudz apbalvojumu un godalgu, viņa darbojas Nacionālajā Medicīnas 
akadēmijā (National Academy of Medicine), kā arī ir uzņemta Sieviešu slavas zālē (Women’s Hall 
of Fame) un Starptautiskajā Kosmosa slavas zālē (International Space Hall of Fame). Džemisonei 
patīk kaķi, zinātniskā fantastika, māksla, dejas, dārzkopība un mistērijas! 


MEJA DŽEMISONE 
(MAE JEMISON) 


ASTRONAUTE, INŽENIERE, 
ARSTE, DEJOTAJA 

MAJA VAINSTOKA 
(MAIA WEINSTOCK) 


DIZAINERE – ENTUZIASTE 
Zinātniskās fantastikas redaktore un rakstniece Maja Vainstoka, veidojot komplektu 
“NASA sievietes” (“Women of NASA”) iesniegšanai vietnē LEGO® Ideas, ietvēra tajā 
trīs savas kaislības: kosmosa izpēti, sieviešu sasniegumus zinātnes un inženierzinību 
nozarēs un LEGO konstruēšanu. 


“Es domāju, ka cilvēkiem varētu patikt izveidot ekrānpulti ar tādu sieviešu minifigūrām, 
kuru profesionālā darbība ir saistīta ar STEM [dabaszinātnes, tehnoloģijas, 
inženierzinātnes un matemātika] zinātnēm. Vinjetēs es vēlējos norādīt uz katras 
personas ieguldījumu kosmosa aģentūras NASA darbībā.” 


“Es biju septītajās debesīs, kad mans projekts ieguva 10 000 atbalstītāju! 
Acīmredzot, šī ideja aizkustināja un iedvesmoja daudzus, ja reiz tā ieguva 10 000 
atbalstītāju tikai 15 dienu laikā. Naktī, kad uzzināju, ka mans projekts ir savācis gandrīz 
10 000 balsu, es paliku nomodā līdz puspieciem vai pieciem rītā, jo nevēlējos nokavēt 
brīdi, kad tiek saņemta desmittūkstošā balss. Nepalika daudz laika miegam, taču tas 
bija fantastiski!” 


“Reti kurš uzņēmums pieņem savu fanu/klientu/potenciālo klientu idejas, un ir tiešām 


brīnumaini, ka to dara tāds starptautisks un liels uzņēmums kā LEGO. Es tiešām 
priecājos, ka tika izveidota platforma LEGO Ideas, kur cilvēki paši var izvēlēties, kādus 
modeļus viņi vēlētos redzēt veikalu plauktos. 


Šī platforma ir lieliska kaut vai tādēļ, ka tajā var apskatīt un novērtēt neparastas 
komplektu idejas.” 

LEGO® dizaineres Džemma Andersone un Marija Sertilanža ar aizrautību ķērās pie 
Majas modeļa uzlabošanas, lai tas kļūtu par oficiālu LEGO komplektu. 


“Man ļoti patika strādāt pie šī projekta. Biju par to dzirdējusi jau iepriekš un tiešām 
vēlējos, lai tiktu izveidots šāds komplekts,” stāsta Džemma. “Mans uzdevums 


bija nodrošināt modeļa stabilitāti, saskaņotu krāsu gammu un precīzu personu 
attēlojumu, vienlaicīgi saglabājot sākotnējā modeļa dizainu.” 


“Vissarežģītākais, veidojot minifigūras un dekorācijas, bija ievērot precizitāti. Bija 
svarīga katra detaļa un īstenības atspoguļojums, jo šajā modelī tika attēlotas reālas 
personas. Man ļoti patika klausīties stāstus par šīm sievietēm, piemēram, par to, 
ka Sallija bija lūgusi nomainīt uzrakstu uz viņas apģērba birkas no “Sallija Raida” uz 
“Sallija”,” stāsta Marija. 


Abas dizaineres ar lielu prieku sadarbojās ar dizaineri – entuziasti Maju Vainstoku. 
Viņas cer, ka izdevās skaidri attēlot šo četru iedvesmojošo sieviešu — Mārgaretas 
Hamiltones, Sallijas Raidas, Nensijas Greisas Romanas un Mejas Džemisones — 
sasniegumus. 


Fotoattēlā pa labi: Marija, Džemma un projekta dizaina daļas vadītāja Tara Vaika 
(Tara Wike) sapņo par saviem piedzīvojumiem atklātajā kosmosā. 


DŽEMMA ANDERSONE 
(GEMMA ANDERSON) 
MARIJA SERTILANŽA 
(MARIE SERTILLANGES) 


LEGO® DIZAINERES 

IEGŪSTI 
ATBALSTU 


DALIES AR 
SAVU IDEJU 
LEGO® 
RECENZIJA 
JAUNS LEGO 
PRODUKTS 


LEGO.com/ideas 

LEGO and the LEGO logo are trademarks of the LEGO Group. ©2017 The LEGO Group. 


Vai jums patīk šis LEGO® Ideas komplekts? 


LEGO Group vēlas uzzināt jūsu viedokli par jauno produktu, ko 
tikko iegādājāties. Jūsu atsauksmes palīdzēs virzīt šīs produktu 
sērijas turpmāko attīstību. Lūdzu, apmeklējiet vietni 


LEGO.com/productfeedback 


Aizpildot mūsu īso aptaujas anketu, jūs automātiski 
piedalīsities LEGO® balvas izlozē. 


Ir spēkā noteikumi un nosacījumi. 


